पिच पर सिराज-सॉल्ट भिड़े, कोहली ने बचपन के कोच के पैर छुए; दिल्ली-बेंगलुरु मैच के मोमेंट्स
IPL 2023 RCB vs DC Moments | Khaleel Ahmed Sourav Ganguly Virat Kohli, मिचेल मार्श ने 2 बॉल में 2 विकेट लिए, दिनेश कार्तिक ने प्लेयर ऑफ द मैच फिलिप सॉल्ट का आसान कैच छोड़ दिया।
इंडियन प्रीमियर लीग-16 का 50वां मुकाबला अरुण जेटली स्टेडियम में शनिवार रात दिल्ली कैपिटल्स (DC) और रॉयल चैलेंजर्स बेंगलुरु (RCB) के बीच खेला गया, जिसे दिल्ली ने 7 विकेट से जीत लिया। इस मैच के बाद पूर्व भारतीय कप्तान विराट कोहली और सौरव गांगुली हाथ मिलाते दिखे। पहले दोनों में टकराव की खबरें आई थीं।
मिचेल मार्श के लगातार 2 बॉल पर 2 विकेट और दिनेश कार्तिक के कैच ड्रॉप ने मुकाबले में रोमांच भरा, तो मोहम्मद सिराज और फिल सॉल्ट के बीच की बहस ने फैंस का ध्यान खींचा। साथ ही कोहली का होम ग्राउंड 'कोहली...कोहली...' के शोर से गूंजा।
मैच से पहले कोहली अपने पहले कोच के पैर छूते नजर आए।
मैच के ऐसे ही टॉप मोमेंट्स और उनके मैच पर इम्पैक्ट को इस खबर में हम जानेंगे...
शुरुआत करते हैं उस लम्हे से जब विराट कोहली अपने बचपन के कोच राजकुमार शर्मा से मिले...
1. मिचेल मार्श ने 2 गेंद में लिए 2 विकेट 
टॉस जीतकर पहले बैटिंग करने उतरी बेंगलुरु को फाफ डु प्लेसिस और विराट कोहली ने मजबूत शुरुआत दिलाई। दोनों ने 82 रन की पार्टनरशिप की, इस साझेदारी को मिचेल मार्श ने 11वें ओवर में तोड़ा। उन्होंने ओवर की तीसरी गेंद पर डु प्लेसिस को डीप कवर पोजीशन पर खड़े अक्षर पटेल के हाथों कैच आउट कराया। मार्श ने अगली ही गेंद पर ग्लेन मैक्सवेल को भी कैच आउट कराकर RCB को बैकफुट पर धकेल दिया। दरअसल मार्श की इस गेंद को मैक्सवेल समझ नहीं पाए। उन्हें लगा कि गेंद की स्पीड कम है। वे बैकफुट पर आकर खेलना चाहते थे। गेंद स्पीडके साथ ही बाउंस हुई और बल्ले का बाहरी किनारा लगकर पीछे सॉल्ट के पास चल ्गई। इस तरह मैक्सवेल को बिना खाता खोले ही पवेलियन लौटना पड़ा। 
इम्पैक्ट: 11वें ओवर में डु प्लेसिस और मैक्सवेल के विकेट के बाद बेंगलुरु की रन गति धीरे हो गई। टीम एक समय 200 का स्कोर पार करते नजर आ रही थी, लेकिन 181 रन ही बना सकी।
2. खलील का जगलिंग कैच 
विराट कोहली 16वें ओवर में मुकेश कुमार का शिकार हुए। ओवर की चौथी बॉल मुकेश ने लेग स्टंप पर फुलर लेंथ फेंकी। कोहली ने फ्लिक किया, बॉल शॉर्ट फाइन लेग पर खड़े फील्डर खलील अहमद की तरफ गई। बॉल खलील के पास तेजी से आई, उन्होंने एक, दो नहीं बल्कि 6 बार जगल करने के बाद कैच पकड़ा। यानी गेंद उनके हाथ में ठीक से आने से पहले 6 बार छूटी और हवा में लहराती रही, लेकिन आखिर में उन्होंने कैच पूरा कर लिया।
इम्पैक्ट: विराट का स्ट्राइक रेट 17 से 20 ओवर के बीच 200 से भी ज्यादा का रहता है। खलील के कैच ने कोहली को 16वें ओवर में ही पवेलियन भेज दिया, जिस कारण टीम आखिरी 4 ओवर में 200 रन का स्कोर पार नहीं कर सकी।
3. फिल सॉल्ट का कैच छूटा
दूसरी पारी में 182 रन के टारगेट का पीछा करने उतरी दिल्ली को फिल सॉल्ट और डेविड वार्नर ने तेज शुरुआत दिलाई। बेंगलुरु मैच में पिछड़ रही थी, लेकिन चौथे ओवर में सॉल्ट का आसान सा कैच छूट गया। वनिंदु हसरंगा ने ओवर की तीसरी बॉल गुड लेंथ पर गुगली फेंकी। बॉल सॉल्ट के बैट का अंदरूनी किनारा लेकर विकेटकीपर दिनेश कार्तिक के पास गई, लेकिन कार्तिक कैच को पूरा नहीं कर सके।
इम्पैक्ट: फिल सॉल्ट कैच छूटने के वक्त वे 17 रन पर बैटिंग कर रहे थे। उन्होंने इसके बाद बेंगलुरु के बॉलर्स को कोई और मौका नहीं दिया और 87 रन की पारी खेल टीम को जीत के पास पहुंचा दिया।
4. सिराज-सॉल्ट में हुई बहस
दूसरी पारी में मोहम्मद सिराज दिल्ली के बैटर फिलिप सॉल्ट से भिड़ गए। यह घटना पांचवें ओवर की है। ओवर की पहली गेंद बल्ले का ऊपरी किनारा पर लगकर विकेटकीपर के ऊपर से पीछे साइटस्क्रीन पर जा गिरी। वहीं अगली गेंद को उन्होंने कवर के ऊपर खेल दिया। गेंद स्टैंड में फैंस के बीच जाके गिरी। इसके बाद सॉल्ट ने तीसरी गेंद जो ऑफ स्टंप के बाहर थी, उसे आगे बढ़कर फ्लिक कर दिया। गेंद टप्पा खाने के बाद बाउंड्री के बाहर चली गई। 
पांचवें ओवर की तीसरी गेंद सिराज ने बाउंसर फेंकी, सॉल्ट ने इस पर शॉट नहीं खेला और अंपायर ने इसे वाइड करार दे दिया। सिराज इस बॉल के बाद सॉल्ट से गुस्से में बात करते नजर आए। सॉल्ट भी सिराज से बात करने आए, लेकिन नॉन-स्ट्राइकर एंड पर खड़े डेविड वार्नर दोनों के बीच आए और सिराज को सॉल्ट से दूर ले गए।
सिराज अक्सर बॉलिंग के दौरान कई बार बैटर से भिड़ते हुए नजर आ चुके हैं। कई बार बहस के बाद उन्होंने बैटर्स के विकेट भी लिए, लेकिन दिल्ली के खिलाफ वह ऐसा नहीं कर सके। हालांकि मैच के बाद सिराज और सॉल्ट एक-दूसरे से गले मिलते नजर आए थे।
इम्पैक्ट: सिराज से बहस के बाद सॉल्ट ने और भी आक्रामकता से बैटिंग की, उन्होंने 45 गेंद पर ही 87 रन की पारी खेल दी। इस पारी में उन्होंने 8 चौके और 6 छक्के लगाए। इस प्रदर्शन के लिए उन्हें प्लेयर ऑफ द मैच का अवॉर्ड भी मिला।
5. होम ग्राउंड पर 'कोहली...कोहली...' का शोर 
विराट कोहली इस IPL सीजन में पहली बार मैच खेलने दिल्ली पहुंचे। दिल्ली का अरुण जेटली स्टेडियम उनका होम ग्राउंड भी है, उन्होंने दिल्ली में बचपन से क्रिकेट खेला और दिल्ली की रणजी ट्रॉफी टीम में अच्छा प्रदर्शन करने के बाद भारत की अंडर-19 और सीनियर टीम में जगह बनाई।
कोहली के होम ग्राउंड पर उन्हें सपोर्ट करने कई दर्शक पहुंचे, फैंस मैच के दौरान 'कोहली...कोहली...' के नारे लगाते भी नजर आए। कोहली ने भी अपने फैंस को निराश नहीं किया और 16 ओवर बैटिंग कर अपनी टीम बेंगलुरु के लिए फिफ्टी लगाई। कोहली ने मैच से पहले प्रैक्टिस के दौरान अपने बचपन के कोच राजकुमार शर्मा से मुलाकात कर उनके पैर भी छुए थे।
6. गांगुली-कोहली ने मिलाया हाथ 
रॉयल चैलेंजर्स बेंगलुरु और दिल्ली कैपिटल्स टूर्नामेंट में दूसरी बार आमने-सामने हुई। दोनों टीमें 15 अप्रैल को बेंगलुरु में भी भिड़ी थीं, तब बेंगलुरु ने 23 रन से मैच जीता था। उस मैच के बाद कुछ वीडियो वायरल हुए थे, जिसमें विराट कोहली और सौरव गांगुली ने एक-दूसरे को इग्नोर करते हुए हाथ नहीं मिलाया था।
मीडिया रिपोर्ट में बताया जा रहा था कि गांगुली और कोहली में किसी बात को लेकर विवाद चल रहे हैं। इसी कारण दोनों ने हाथ नहीं मिलाए, लेकिन शनिवार को मैच के बाद दोनों मुस्कुराकर हाथ मिलाते नजर आए।
 स्पोर्ट्स की अन्य खबरें भी पढ़ें। 
रोहित शर्मा 16वीं बार जीरो पर आउट:न्यू लुक में मैच देखने पहुंचे साउथ सुपरस्टार धनुष, धोनी को चियर करती नजर आई बेटी जीवा; देखें मोमेंट्स​​​​​​​​​​​​​​
​​​​​​​CSK के घर चेपॉक स्टेडियम में शनिवार को इंडियन प्रीमियर लीग के मौजूदा सीजन का 49वां मुकाबला खेला गया, जिसे महेंद्र सिंह धोनी की कप्तानी वाली चेन्नई सुपरकिंग्स ने 6 विकेट से जीत लिया।
इस मुकाबले में कुछ ऐसे लम्हे देखने को मिले, जिन्हें देख CSK फैंस खुद को ताली बजाने से नहीं रोक सके। कुछ ऐसे मोमेंट्स भी आए, जिन्हें देखकर MI फैंस ने माथा पकड़ लिया। पूरी खबर पढ़ने के लिए यहां देखें। 
IPL में आज का दूसरा मैच RR v/s SRH:हैदराबाद के खिलाफ लगातार तीसरी जीत दर्ज करने उतरेगा राजस्थान, जानें पॉसिबल प्लेइंग-11​​​​​​​
​​​​​​​इंडियन प्रीमियर लीग (IPL) के इस सीजन में आज फिर डबल हेडर मुकाबले खेले जाएंगे। दिन का दूसरा मुकाबला राजस्थान रॉयल्स (RR) और सनराइजर्स हैदराबाद (SRH) के बीच होगा, जो जयपुर के सवाई मानसिंह स्टेडियम में खेला जाएगा। यह मैच शाम 7:30 बजे से शुरू होगा।​​​​​​​ पूरी खबर पढ़ने के लिए यहां क्लिक करें। 